О броју и величини босанске војске има мало прецизних података, углавном из дубровачких извора. Тако знамо да је војска краља Твртка која је почетком септембра 1383. ушла у Требиње и Конавле имала 2.000 бораца, док је босанска војска код Билеће 1388. имала 1.700 "копаља" (коњаника-племића, од којих је сваког пратило бар по неколико наоружаних слугу). Босански одред у боју на Косову Мавро Орбини процењивао је на 20.000 бораца, а модерни историчари на свега 5.000, што су ипак знатне снаге за оно време, поготово зато што је краљ Твртко у исто време био ангажован у борбама у Далмацији.У рату Радосава Павловића против Дубровника (1430-1433), властелин "Радоје Љубишић", господар Требиња, провалио је у лето 1430. у Конавле са 400 момака, а крајем фебруара 1431. требињски властелин "Сокан" са 100 људи опљачкао је више дубровачких села. Укупан број босанских ратника тешко је одредити. Турски извори наводе да је 1463. Мехмед Освајач у Босни освојио 70 утврђених места и заробио око 100.000 душа, од тога 30.000 младића који су уврштени у турску војску.